
Posėdžio data ir vieta – 2026 m. birželio 15 d. 14:00 – 16:00 val. nuotoliniu būdu, per MS „Teams“. 
Posėdžio pirmininkė – Lietuvos Respublikos socialinės apsaugos ir darbo ministerijos (toliau – SADM) Lygių galimybių, moterų ir vyrų lygybės grupės (toliau – LGMVLG) vadovė Jolanta Sakalauskienė.
Posėdžio sekretorė –  SADM  LGMVLG patarėja Ramunė Vitartaitė. 
Dalyvavo: Jolanta Sakalauskienė – SADM LGMVLG vadovė (komisijos pirmininkė); Ramunė Vitartaitė – SADM LGMVLG patarėja, Milda Janeikaitė – SADM LGMVLG patarėja, Sigita Mykolaitytė – SADM LGMVLG patarėja, Eitvydas Zurba – SADM Teisės departamento Teisėkūros skyriaus vyresnysis patarėjas, Ugnė Asminavičiūtė-Kadė – SADM Teisės departamento Teisėkūros skyriaus patarėja, Daiva Buivydaitė-Garbštienė – Lietuvos Respublikos Vyriausybės kanceliarijos Socialinės politikos grupės vyresnioji patarėja, Vilma Aasrum - Lietuvos Respublikos ekonomikos ir inovacijų ministerijos (toliau – EIMIN) Verslumo skatinimo politikos skyriaus patarėja, Irena Skullerud  – Lietuvos Respublikos užsienio reikalų ministerijos (toliau – URM) ambasadorė žmogaus teisėms ir demokratijai, Tautvydas Čepulis – URM Jungtinių Tautų, tarptautinių organizacijų ir žmogaus teisių departamento Žmogaus teisių skyriaus trečiasis sekretorius, Ramutė Petrošė – Lietuvos Respublikos Finansų ministerijos (toliau – FM) Biudžeto departamento Švietimo, kultūros ir socialinių sektorių skyriaus patarėja, Neringa Grigutytė – Lietuvos Respublikos sveikatos apsaugos (toliau – SAM) ministro patarėja, Audronė Astrauskienė – SAM Visuomenės sveikatos departamento Sveikatos stiprinimo skyriaus vedėja, Vaida Stoncelienė – Lietuvos savivaldybių asociacijos konsultantė, Remida Mikaliūkštienė – Elektrėnų savivaldybės lygių galimybių ir apsaugos nuo smurto artimoje aplinkoje koordinatorė, Audronė Kisielienė – Socialinių inovacijų fondo direktorė, Lietuvos moterų lobistinės organizacijos valdybos narė, Virginija Aleksejūnė – viešosios įstaigos Lygių galimybių plėtros centro direktorė (toliau – LGPC), Natalija Mažeikienė – Vytauto Didžiojo universiteto (toliau – VDU) Socialinio darbo katedros profesorė, Aurelija Novelskaitė – Vilniaus universiteto Kauno fakulteto profesorė, Ramunė Jakštienė – Mykolo Romerio universiteto (toliau – MRU) Viešojo saugumo akademijos Teisės ir teisėsaugos instituto docentė, Laura Lapinskė – VDU lygių galimybių koordinatorė, Agnė Pakšytė - Europos socialinio fondo agentūros (toliau – ESFA) veiklos ekspertė, Diana Čop - Inovacijų agentūros Tyrimų ir analizės skyriaus vadovė, Evelina Baubonytė - Inovacijų agentūros Tyrimų ir analizės skyriaus vyriausioji analitikė.
DARBOTVARKĖ
1. Apklausos dėl laikinųjų specialiųjų priemonių rezultatų pristatymas
Ramunė Vitartaitė - Lietuvos Respublikos socialinės apsaugos ir darbo ministerijos Lygių galimybių, moterų ir vyrų lygybės grupės patarėja (5 min.)
2. Projekto „Koordinatorių modelio išbandymas ir lyčių lygybės politikos stiprinimas“ pristatymas 
Agnė Pakšytė - Europos socialinio fondo agentūros veiklos ekspertė (15 min.)
3. Moterų verslumo tyrimo pristatymas
Evelina Baubonytė - Inovacijų agentūros Tyrimų ir analizės skyriaus vyriausioji analitikė (20 min.)
4. Lyčių lygybės veiklų ministerijose pristatymas
Kiekviena ministerija pristato lyčių lygybės veiklas savo ministerijoje (iki 10 min.).
5. Kiti klausimai

1. SVARSTYTA. Apklausos dėl laikinųjų specialiųjų priemonių rezultatų pristatymas.
R. Vitartaitė (SADM) pristatė Moterų ir vyrų lygių galimybių komisijos narių
apklausos, kuri vyko nuo gegužės 14 d. iki birželio 12 d., dėl laikinųjų specialiųjų priemonių rezultatus. Apklausa atskleidė aiškų skirtumą tarp ministerijų ir nevyriausybinių organizacijų vertinimų. Ministerijų atstovai dažniau teigia, kad lyčių disbalanso jų institucijose nėra arba, kad situacija gerėja palyginus su Lietuvos nepriklausomybės pradžia. NVO pabrėžia, kad lyčių disbalansas išlieka ryškus, ypač galios pozicijose. Statistika patvirtina lyčių disbalansą sprendimų priėmimo lygmenyje - moterys dalyvauja rinkimuose beveik tiek pat aktyviai kaip vyrai, tačiau jų atstovavimas po rinkimų sumažėja, kas lemia, kad sprendimų priėmimo lygmenyje vis dar turime ryškią nelygybę. Anot respondentų, lyčių disbalansas didžiausias savivaldoje (savivaldybių tarybose ir merų pozicijose), seime ir politinėse partijose – ypač jų vadovybėje. Bendra tendencija: kuo aukštesnė pozicija arba kuo daugiau faktinės galios koncentruojasi tam tikroje srityje, tuo didesnis lyčių disbalansas moterų nenaudai. R. Vitartaitė pristatė, kad daugiausia palaikymo apklausoje sulaukė kvotos tose srityse, kuriose statistika rodo ilgalaikę struktūrinę nelygybę ir savaiminė pažanga vyksta per lėtai. Daugiausia siūlyta kvotas taikyti kandidatų sąrašuose politiniuose rinkimuose. Visgi, dalis respondentų kvotas vertina kritiškai, teigdami, kad jos gali būti „skaldančios“ ir orientuotos į mechaninį rezultatų suvienodinimą, o ne į priežasčių sprendimą. Kaip tinkamiausios kvotų formos pasiūlytos 50/50 modelis arba 40/60 proporcija bei “užtrauktuko” principas kandidatų sąrašuose, tačiau dalis institucijų laikosi pozicijos, kad jokia kvotų forma nėra tinkama. Apklausa išskyrė kelias esmines kliūtis kvotų įtvirtinimui: lyčių stereotipai apie „vyriškas“ ir „moteriškas“ roles, visuomenės ir politikų pasipriešinimas kvotoms, kvotų esmės nesuvokimas, lyčių lygybės klausimų politizavimas, politinės kultūros ypatumai – neformalūs tinklai, uždari partiniai mechanizmai. Apklausa rodo aiškų konsensusą dėl vieno dalyko: kvotos ir laikinosios specialiosios priemonės aktualiausios politinėms, renkamoms pozicijoms, nes jose lyčių disbalansas sprendimų priėmimo lygmenyje Lietuvoje išlieka ryškus, o savaiminė pažanga vyksta per lėtai. Kvotos gali būti viena iš priemonių, tačiau jos veiksmingos tik tada, kai yra derinamos su kitomis priemonėmis, platesnėmis struktūrinėmis reformomis, švietimu ir kultūriniu pokyčiu.
	J. Sakalauskienė (SADM) pasidalino, jog, atsižvelgiant į apklausos rezultatus, kurie rodo, kad pokyčiai aktualiausi renkamose politinėse pozicijose, matosi, jog reikėtų apsvarstyti rinkimų kodekso keitimą.
	I. Skullerud (URM) pasidalino, kad diplomatinėje tarnyboje yra lyčių disbalansas, ypač, kaip kad ir rodė apklausa, kuo aukštesnė pareigybė, tuo lyčių disbalansas yra ryškesnis. Iš 52 atstovybių, 39-ioms vadovauja vyrai, 11-ai – moterys. URM maždaug 60% departamentų direktorių yra vyrai ir, atitinkamai, 40% departamentų direktorių yra moterys. Tačiau, jeigu mes nusileidžiam vieną grandimi žemiau, į skyrių vedėjų lygmenį, tai skyriaus vedėjų moterų yra žymiai daugiau nei skyriaus vedėjų vyrų. O, apskritai, diplomatinėje tarnyboje dirba šiek tiek daugiau moterų nei vyrų. Atsižvelgiant į tai, URM palaiko kvotų taikymą.
	J. Sakalauskienė (SADM) akcentavo, kad šios apklausos rezultatai, rodantys institucijų nuomones – įžanga į XX-osios Lietuvos Respublikos Vyriausybės programos nuostatų įgyvendinimo plane numatytos priemonės ,,Inicijuoti kvotų įtvirtinimą ar lyčių atstovavimo proporcijų taikymą, siekiant lyčių balanso sprendimų priėmime” vykdymą. Šios priemonės įgyvendinimui reikės visų institucijų prisidėjimo.
NUTARTA. Visoms institucijoms įsivertinti laikinųjų specialiųjų priemonių taikymą, ypač rinkimų kodekso keitimus, nes Moterų ir vyrų lygių galimybių komisijos apklausa parodė, kad pokyčiai labiausiai aktualūs renkamose politinėse pozicijose.
2. SVARSTYTA. Projekto „Koordinatorių modelio išbandymas ir lyčių lygybės politikos stiprinimas“ pristatymas
A. Pakšytė (ESFA) pristatė, jog koordinatorių veiklos tikslai apėmė kiekvienos projekte dalyvavusios savivaldybės prioritetinius tikslus ir uždavinius bei lygių galimybių užtikrinimo mechanizmo savivaldybėse kūrimą. Siekiant kurti šį mechanizmą, koordinatoriai buvo skatinami atlikti šiuos žingsnius: 1. lygių galimybių duomenų rinkimas ir analizė; 2. Priemonių formavimas ir integravimas į savivaldybių veiklos planavimo dokumentus; 3. Priemonių įgyvendinimas; 4. Stebėsena ir priemonių efektyvumo vertinimas. A. Pakšytė pristatė projekto veiklos rezultatus, gerąsias praktikas ir naudą savivaldybėms. Pavyzdžiui, kalbant apie lygių galimybių padėties savivaldybėse analizę ir naujus duomenis, akcentavo, kad visose 5 savivaldybėse buvo atliktos lygių galimybių padėties analizės ir suformuotos rekomendacijos tolimesniam lygių galimybių politikos vystymui. Gerosios praktikos pavyzdys: Molėtų raj. savivaldybėje atlikta vaikus auginančių savivaldybės gyventojų apklausa apie vaiko priežiūros ir neformaliojo ugdymo paslaugų prieinamumą ir kokybę. Kalbant apie priemones lygioms galimybėms ir smurto artimoje aplinkoje prevencijai užtikrinti, pavyzdžiui, Klaipėdos raj. sav. smurto, savižudybių, priklausomybių ir prekybos žmonėmis prevencijos projektams 2025 m. skirta 3 kartus daugiau lėšų nei 2024 m. Projekto metu taip pat buvo sustiprintos savivaldybės administracijos kaip darbdavio kompetencijos lygių galimybių srityje. Lietuvos įvairovės chartijos asociacijos 2025 m. atlikto tyrimo duomenimis 3 iš 5 per paskutinius 4 m. didžiausią proveržį lygių galimybių srityje padariusių savivaldybių yra koordinatorių modelio išbandymo projekto dalyvės. Projekto metu stiprinta savivaldybių lygių galimybių ekosistema: lygių galimybių koordinatorės projekto metu organizavo mokymus, konferencijas, seminarus, diskusijas, inicijavimo bendradarbiavimą su NVO, viešosiomis įstaigomis ir kitomis savivaldybėmis. Tvarus ir ilgalaikis projekto poveikis: savivaldybėse lieka darbuotojai, turintys žinių, patirties ir įgūdžių, kurie tęs pokyčius, stiprėja vidiniai savivaldybių resursai ir pajėgumai, aiškesnė institucinė atsakomybė už lygių galimybių klausimus.
V. Aleksejūnė (LGPC) paklausė, ar koordinatorės savivaldybėse buvo paskirtos tik lygių galimybių koordinatoriaus pozicijai, ar tai buvo tik viena atsakomybių dalis šalia kitų klausimų? Su kokiais iššūkiais susidurta projekto metu? Kokios ateities perspektyvos po projekto pabaigos?
A. Pakšytė (ESFA) atsakė, kad koordinatorės buvo pasamdytos pilnu etatu tik lygių galimybių ir apsaugos nuo smurto artimoje aplinkoje prevencijos koordinavimui. Savivaldybės, kurios dalyvavo projekte, įsipareigojo kažkokia forma užtikrinti pareigybės tęstinumą, iš penkių dalyvavusių savivaldybių keturiose tie patys žmonės ir toliau tęsia veiklas toje pačioje rolėje, o vienoje savivaldybėje buvo perduota kitiems asmenims tęsti veiklas. Vienas iš iššūkių buvo darbuotojų paieška, nes kai kuriose savivaldybėse buvo sunku rasti asmenų, turinčių reikiamas kompetencijas. Kitas iššūkis – koordinatorių pavaldumas administracijos direktoriui. Viena vertus, tiesioginis pavaldumas leidžia tam tikrais atvejais greičiau judėti per procesus, sulaukia daugiau politinio dėmesio lygių galimybių veikloms. Kita vertus, kai kuriais atvejais buvo jaučiamas paramos ir įsitinklinimo savivaldybėje, jos skyrių struktūroje, trūkumas.
 N. Mažeikienė (VDU) informavo, kad universitetuose lygių galimybių koordinatoriai dažniausiai dirba ne visu etatu, todėl kyla sunkumų užtikrinant sistemingą duomenų rinkimą, kuris minėtas pristatymo metu. Pažymėjo, kad duomenų rinkimo procesas yra sudėtingas, o pranešime pristatytos procedūros ir galimi jų tobulinimo būdai yra aktualūs ir universitetų praktikai. Taip pat akcentavo, kad svarbu iš anksto numatyti, kur bus teikiami surinkti duomenys. VDU praktikoje tinkamu mechanizmu pasirodė vadovo ataskaitos, tačiau būtina susitarti dėl duomenų pateikimo kanalų ir atsakomybės. Papildomai atkreiptas dėmesys, kad neteisingai interpretuoti duomenys gali turėti neigiamą poveikį, todėl duomenis renkantys specialistai turėtų dalyvauti ir jų interpretavimo bei pristatymo etapuose. Uždavė klausimą pranešėjai: kaip, jūsų vertinimu, turėtų vykti surinktų duomenų judėjimas organizacijose ir jų panaudojimas?
A. Pakšytė (ESFA) paaiškino, kad projekto metu, siekiant išvengti netikslių interpretacijų, surinkti „žali“ duomenys nebuvo viešinami, o naudojami tik vidiniams poreikiams. Viešinama buvo tik lygių galimybių padėties analizė, kurioje duomenys jau pateikti interpretuoti ir struktūruoti, tyrimo forma. A. Pakšytė pažymėjo, kad duomenų interpretavimo etape itin svarbus metodinis palaikymas, kurį teikė SADM bei ekspertai. 
V. Aasrum (EIMIN) paprašė paaiškinti: kokie konkretūs asmeniniai interesai buvo pastebėti ieškant lygių galimybių koordinatorių, ar kandidatams buvo keliami specialūs kvalifikaciniai reikalavimai ir kaip pasireiškė politinis dėmesys lygių galimybių veiklai, kadangi apie tai buvo užsiminta pranešėjos pasisakyme.
A. Pakšytė (ESFA) paaiškino, kad minėdama „asmeninius interesus“ turėjo omenyje praktinį sunkumą savivaldybėse rasti darbuotojų, kurie norėtų ir gebėtų dirbti lygių galimybių srityje. Ji pažymėjo, kad šios srities ekspertų ypač trūksta mažesnėse savivaldybėse. Taip pat atsakė, kad koordinatorių atrankai buvo taikomas bendras reikalavimas turėti aukštąjį universitetinį išsilavinimą, kaip įprasta panašaus lygmens savivaldybių administracijos pareigybėms. Specialaus išsilavinimo lygių galimybių srityje nereikalauta, tačiau projekto metu koordinatoriams buvo organizuojami papildomi mokymai lygių galimybių ir smurto artimoje aplinkoje prevencijos temomis. Taip pat A. Pakšytė paaiškino, kad jos minėtas politinio dėmesio aspektas susijęs su tuo, jog koordinatorės buvo tiesiogiai pavaldžios savivaldybių administracijų direktoriams. Tai suteikė joms galimybę aktyviau dalyvauti savivaldybės politikos formavimo procesuose lygių galimybių srityje.
J. Sakalauskienė (SADM) informavo, kad projektas buvo įgyvendintas SADM iniciatyva pažangos priemonės kontekste. Padėkojo projekto komandai ir pažymėjo, kad, vertinant rezultatus, iniciatyva laikoma sėkminga. J. Sakalauskienė akcentavo, kad savivaldybės, kurios įdarbino koordinatorius, pastebimai pasistūmėjo į priekį lygių galimybių politikos įgyvendinime. Pažymėta, kad koordinatorių veikla sustiprino smurto artimoje aplinkoje prevencijos komisijų darbą, paskatino politikos formavimą remiantis faktais ir duomenimis, taip pat pagerino bendradarbiavimą su nevyriausybinėmis organizacijomis ir tarpžinybinį koordinavimą. J. Sakalauskienė informavo, kad ministerija svarsto galimybes tęsti koordinatorių modelio projektą, o rengiant Nacionalinio pažangos plano 2028–2034 m. iniciatyvas siekiama įtraukti šio modelio plėtrą valstybės mastu, jei bus užtikrinti reikalingi finansiniai resursai.
NUTARTA. SADM tęsti veiksmus, ieškant galimybių pratęsti koordinatorių modelio projektą.
	3. SVARSTYTA. Moterų verslumo tyrimo pristatymas.
	E. Baubonytė (Inovacijų agentūra) pristatė tyrimą „Moterų verslumas Lietuvoje – kaip praskinti jam kelią?“ Pastaraisiais metais agentūra siekė nagrinėti verslumą lyčių aspektu, o šiam tikslui įgyvendintas tyrimas parengtas kartu su Vilniaus universiteto Verslo mokykla. Tyrime analizuoti Eurostato ir Valstybinės duomenų agentūros statistiniai duomenys, atlikta reprezentatyvi moterų apklausa ir interviu su verslininkėmis bei verslumo ekspertais. Akcentavo, kad tyrimais irodyta, jog moterų verslumas naudingas ekonomikai ir visuomenei, pavyzdžiui, lyčių ir rasinių barjerų mažinimas JAV darbo rinkoje 1960—2010 m. laikotarpiu prisidėjo prie 20—40 procentų produktyvumo augimo; daugelyje  šalių produktyvumo ir pajamų praradimai dėl moterų verslininkių atskirties yra reikšmingi ir dažnai siekia 6—12 procentų BVP. Taip pat, moterų valdomos įmonės žymiai dažniau samdo moteris ir turi daugiau moterų vadovių. E. Baubonytė paaiškino, kad Lietuvoje darbo rinkoje moterų ir vyrų dalyvavimas yra panašus – samdomų darbuotojų skaičius abiejų lyčių grupėse beveik sutampa, tačiau kylant verslo nuosavybės ir lyderystės hierarchija lyčių skirtumai didėja (tarp visų akcininkų moterys sudaro kiek daugiau nei trečdalį, tarp vienintelių akcininkių – apie 30 %, tarp įmonių vadovų – tik 24 %). E. Baubonytė pabrėžė, kad problema nėra moterų dalyvavimas ekonomikoje, nes jos aktyviai dalyvauja darbo rinkoje. Esminis iššūkis – tai, kad moterys rečiau tampa įmonių savininkėmis ar vadovėmis. Lietuvoje tiek pat moterų pradeda verslą, bet gerokai rečiau nei vyrai jį išlaiko ir augina. Moterys Lietuvoje pirmenybę teikia smulkiam verslui paslaugų sektoriuose. Iš aukštos pridėtinės vertės veiklų tik paslaugų sektoriuje yra kiek didesnis moterų vadovių procentas. Moterų verslų prioritetinės sritys atsispindi jau studijų krypties pasirinkimuose. Nors Lietuvoje IT specialisčių daugėja, vyrų skaičiai šioje srityje auga sparčiau. Kas antra 25-44 m. amžiaus moteris Lietuvoje įvardino lankstaus darbo poreikį kaip vieną pagrindinių motyvacijų pradėti verslą. E. Baubonytė pabrėžė, kad didelę įtaką moterų verslumui turi artimieji, socialiniai ryšiai, bendruomenės, o labiausiai trukdo psichologiniai barjerai - nepasitikėjimas savimi, baimė rizikuoti ir perfekcionizmas, visuomenės nuostatos. E. Baubonytė taip pat pabrėžė, kad užsienio šalių gerosios praktikos rodo didžiausią poveikį, kai moterų verslumo skatinimo programos vienu metu apjungia finansavimą, verslumo mokymus, mentorystę ir tinklaveiką, o ne sprendžia tik pavienes problemas. Taip pat akcentuota, kad tokios programos turi būti grįstos duomenimis ir poveikio vertinimu, o ekosisteminis bendradarbiavimas ir institucinis koordinavimas yra būtinas, nors praktikoje dažnai sudėtingas. Taip pat dėmesį reikia skirti socialinių normų ir psichologinių veiksnių atliepimui, socialiniui įgalinimui. Taip pat pristatytos pagrindinės rekomendacijos Lietuvai:
1. Švietimo ir kasdienės aplinkos stiprinimas: mažinti stereotipų formavimą ankstyvajame ugdyme; aukštajame moksle sistemingai skatinti merginas rinktis technologijų ir inžinerijos studijas; didinti mokesčių sistemos aiškumą ir skaidrumą; skirti daugiau dėmesio moterų finansiniam raštingumui, nes tyrimas atskleidė didesnį moterų nepasitikėjimą savo žiniomis.
2. Sisteminiai sprendimai ir finansavimo priemonės: įtraukti moterų verslumą į valstybės strateginius rodiklius ir pradėti rinkti nuoseklius duomenis pagal lytį; įvertinti, ar esamos finansavimo priemonės sudaro sąlygas moterims rizikuoti ir kurti verslą; supaprastinti verslumo skatinimo programas, didinti jų skaidrumą ir gerinti komunikaciją; remti privačias moterų verslininkių bendruomenes ir iniciatyvas.
E. Baubonytė informavo, kad, prireikus, tyrimo rezultatai yra prieinami Inovacijų agentūros interneto svetainėje.
J. Sakalauskienė (SADM) pažymėjo, kad tyrimas aiškiai atskleidžia problemas, su kuriomis susiduria moterų verslumo ekosistema. Ji pabrėžė, kad tyrimo įžvalgos sutampa su klausimais, kurie kyla rengiant Moterų ir vyrų lygių galimybių veiksmų planus, Jungtinių tautų Konvencijos dėl visų formų diskriminacijos prieš moteris panaikinimo Moterų diskriminacijos panaikinimo komiteto (toliau – CEDAW) rekomendacijų Lietuvai įgyvendinimo veiksmų planą bei vertinant lyčių lygybės situaciją valstybėje. J. Sakalauskienė priminė, kad Moterų ir vyrų lygių galimybių komisija yra numačiusi tobulinti savo darbo pobūdį – inicijuoti spendimus, grindžiant tyrimais, faktais ir duomenimis, todėl moterų verslumo tyrimo pateiktos rekomendacijos galėtų tapti pagrindu formuojant naujas priemones. Ji pasiūlė Inovacijų agentūros tyrime pateiktas rekomendacijas perduoti EIMIN ir Švietimo, mokslo ir sporto ministerijai (toliau - ŠMSM), kad šios institucijos įsivertintų galimybes įtraukti siūlomas priemones į savo veiksmų planus, moterų ir vyrų veiksmų planą, CEDAW veiksmų planą ar kitus strateginius dokumentus. J. Sakalauskienė pažymėjo, kad rekomendacijos glaudžiai siejasi su jau identifikuotomis nacionalinėmis problemomis: darbo rinkos sektorių segregacija, ankstyvojo ugdymo stereotipais, profesinio orientavimo iššūkiais ir moterų įsitraukimu į verslumo sritį. Ji taip pat atkreipė dėmesį, kad tyrimo išvados dera su CEDAW rekomendacija, numatančia poreikį rinkti ir skelbti pagal reikiamus požymius išskaidytus (angl. disaggregated) duomenis apie moterų verslumą, jų dalyvavimą ir lyderystę ekonominiame gyvenime. J. Sakalauskienė pakvietė EIMIN atstovus sureaguoti į siūlymą, pažymėdama, kad rekomendacijos yra aktualios ir vertingos tolesniam politikos formavimui.
V. Aasrum (EIMIN) informavo, kad, jos vertinimu, Inovacijų agentūra jau kurį laiką praktiškai įgyvendina veiklas, susijusias su moterų verslumo skatinimu, nors šios veiklos nėra formaliai įvardytos kaip atskiros priemonės. Pasak jos, tyrimas padėjo susisteminti iki tol vykdytas iniciatyvas ir suteikė pagrindą apie jas kalbėti aiškiau ir argumentuotai. V. Aasrum pažymėjo, kad agentūra aktyviai dirba su „Spiečių“ programa: šiuo metu veikia 15 spiečių, o šiemet regionuose steigiami dar 5. Šiose savivaldybėse vyksta paslaugų pirkimai ir verslininkų pritraukimas, o tikimasi, kad rezultatai toliau gerės. Ji taip pat informavo, kad moterų organizacijos išreiškė norą bendradarbiauti šioje temoje. V. Aasrum  teigimu, darbai šioje srityje jau vyksta, tik reikia šiek tiek laiko veiklų susisteminimui ir tolesniam stiprinimui.
J. Sakalauskienė (SADM) dar kartą pasiūlė pristatyto tyrimo ir apklausos rekomendacijas įvertinti ir jų pagrindu formuoti politikos priemones. Taip pat paragino visus pasidalinti tyrimo nuoroda su partneriais, nes tyrimo įžvalgos būtų vertingos tiek institucijoms, tiek lyčių lygybės srityje veikiančioms nevyriausybinėms organizacijoms. 
NUTARTA. EIMIN ir ŠMSM (ir pagal poreikį kitoms institucijoms) įvertinti pristatyto moterų verslumo tyrimo įžvalgas ir rekomendacijas bei jų pagrindu formuoti politikos priemones, kurios galėtų būti įtrauktos į moterų ir vyrų lygių galimybių planą, CEDAW rekomendacijų planą ir kitus strateginius dokumentus.
4. SVARSTYTA. Lyčių lygybės veiklų ministerijose pristatymas.
V. Aasrum (EIMIN) pristatė lygių galimybių politiką EIMIN, informuodama, kad lygių galimybių principai nuosekliai įgyvendinami per nediskriminavimo, pagarbios darbo aplinkos ir skaidrių personalo procesų praktiką. Ji taip pat informavo, kad šių metų pabaigoje visa ministerija dalyvaus lygių galimybių mokymuose, kuriuos organizuos Lygių galimybių kontrolieriaus tarnyba.
J. Sakalauskienė (SADM) patikslino, kad užduoties tikslas buvo pristatyti ne tik ministerijos vidaus lygių galimybių politiką, bet ir priemones, kurias institucija įgyvendina, pagal savo kompetenciją, prisidedant prie lyčių lygybės politikos nacionaliniu lygmeniu. Ji paprašė pateikti papildomą informaciją apie tai, kokias lyčių lygybės priemones EIMIN įgyvendina kaip politikos formuotoja.
V. Aasrum (EIMIN) informavo, kad papildys raštu.
I. Skullerud (URM), pristatydama lyčių lygybės veiklas URM, informavo, kad URM jau pusantrų metų veikia Moterų diplomatinis tinklas, kurio tikslas – stiprinti lyčių lygybę diplomatinėje tarnyboje, ugdyti moterų profesines ir lyderystės kompetencijas bei gerinti darbo ir šeimos derinimo sąlygas. Ji pristatė, kad 2024 m. balandį ministerijoje patvirtintos Lyčių lygybės, šeimos ir darbo derinimo gairės, parengtos kaip diplomatinio tinklo iniciatyva ir atliepiančios Lietuvos įsipareigojimus pagal Jungtinių Tautų darbotvarkę „Moterys, taika ir saugumas“. Gairėse numatyta sistemingai integruoti lyčių lygybės principus į diplomatinę tarnybą, stiprinti žmogiškųjų išteklių politiką ir skatinti pažangius pokyčius diplomatinėje tarnyboje. I. Skullerud pristatė keturias pagrindines gairių kryptis. Pirmoji kryptis – lyčių lygybė darbovietėje, kur numatytas 40/60 lyčių balanso principas komisijose, darbo grupėse, delegacijose ir renginiuose, taip pat veikiančių pranešimo apie nepageidaujamą elgesį mechanizmų užtikrinimas. Antroji kryptis – sąmoningumo didinimas ir stereotipų mažinimas, įskaitant reguliarius mokymus apie lyčių lygybę ir diskriminacijos prevenciją, taip pat šių temų integravimą į naujų darbuotojų ir diplomatinių atstovybių vadovų mokymus. Trečioji kryptis – lyčių paritetas vadovų pareigybėse, siekiant didinti moterų dalyvavimą atrankose, užtikrinti skaidrumą ir subalansuoti lyčių santykį vadovų lygmenyje pagal 40/60 principą. Ketvirtoji kryptis – darbo ir šeimos derinimas, numatant lankstesnes darbo sąlygas, didesnį dėmesį darbuotojams su vaikais ar slaugos įsipareigojimais, rotacijos derinimą su vaikų ugdymo ciklais bei kitas praktines priemones, svarbias moterų karjeros galimybėms diplomatinėje tarnyboje. I. Skullerud pabrėžė, kad gairės nėra deklaratyvus dokumentas – jos bus palaipsniui perkeliamos į teisės aktus, įskaitant Diplomatinės tarnybos įstatymą, o URM stiprins institucinius mechanizmus ir bendradarbiaus su ekspertais bei socialiniais partneriais siekdama nuosekliai įgyvendinti lyčių lygybės tikslus. 
J. Sakalauskienė (SADM) pažymėjo, kad URM pastaraisiais metais demonstruoja reikšmingą pažangą lyčių lygybės srityje, ypač darbo organizavimo ir šeimos bei darbo derinimo klausimais. Ji palinkėjo sėkmės toliau perkeliant gaires į teisės aktus ir užtikrinant, kad praktinės priemonės, ypač susijusios su darbo ir šeimos derinimu, realiai palengvintų moterų galimybes siekti aukštesnių pareigų diplomatinėje tarnyboje.
M. Janeikaitė (SADM), pristatydama lyčių lygybės veiklas SADM, informavo, kad SADM įgyvendina Moterų ir vyrų lygių galimybių 2026–2028 m. veiksmų plano priemones ir rengia veiksmų planą CEDAW baigiamųjų pastabų įgyvendinimui. SADM veikia kaip horizontaliojo principo „Lygios galimybės visiems“ koordinatorė, teikdama metodinę pagalbą ir konsultacijas kitoms institucijoms, taip pat organizuodama tarpinstitucinius susitikimus dėl lyčių lygybės politikos įgyvendinimo. Taip pat veikia ministro įsakymu sudaryta darbo grupė vyrų ir berniukų įtraukties lyčių lygybės procesuose stiprinimui. Ministerija konkursų būdu finansuoja nevyriausybinių organizacijų projektus, skirtus lyčių lygybės priemonėms įgyvendinti, tarp jų — jaunų moterų įsitraukimo į politiką skatinimą, lyčių stereotipų mažinimą politikoje ir emocinės pagalbos vyrams paslaugas. Įgyvendinamos kompetencijų kėlimo veiklos savivaldybių vadovams ir darbuotojams, taip pat rengiamos viešinimo kampanijos apie lyčių stereotipus ir diskriminacinių nuostatų mažinimą. M. Janeikaitė pažymėjo, kad kartu su Lygių galimybių kontrolieriaus tarnyba, Valstybės duomenų agentūra ir akademiniais partneriais rengiama Nacionalinė lygybės duomenų strategija, kuri sudarys pagrindą duomenimis grįstai lygybės politikai. Toliau plėtojamas lygių galimybių koordinatorių modelis savivaldybėse, siekiant ilgainiui įsteigti šią pareigybę visose savivaldybėse. Smurto artimoje aplinkoje srityje įgyvendinamos 2024–2026 m. veiksmų plano priemonės ir finansuojami NVO projektai smurto prevencijai bei smurtinio elgesio keitimui. Šiais metais numatyta parengti rekomendacijas dėl berniukų ir jaunų vyrų įtraukimo į lyčių lygybės procesus. Galiausiai Milda informavo, kad ministerija nuosekliai įgyvendina ir savo vidinę lygių galimybių politiką, patvirtintą 2025–2026 m. priemonių plane.
R. Vitartaitė (SADM) informavo, kad ŠMSM, negalėjusi dalyvauti posėdyje, pateikė rašytinę informaciją apie įgyvendinamas lyčių lygybės priemones pagal Moterų ir vyrų lygių galimybių veiksmų planą. Trumpai pristatytos veiklos, skirtos pedagogų ir profesijos mokytojų kompetencijų stiprinimui lyčių lygybės ir nediskriminavimo srityje, įskaitant ministro įsakymo dėl prioritetinių kvalifikacijos tobulinimo sričių atnaujinimą. Taip pat planuojama atlikti nuo 2023 m. išleistų vadovėlių vertinimą lyčiai jautriu aspektu ir parengti rekomendacijas jų autoriams bei leidėjams, organizuoti paskaitas ir seminarus lygių galimybių tema, atnaujinti prevencinių programų įgyvendinimo rekomendacijas, įtraukiant smurto lyties pagrindu ir smurto artimoje aplinkoje prevenciją. Ministerija taip pat pabrėžia savo vidinę lygių galimybių politiką: intranete ir konkursų skelbimuose naudojama lyčiai jautri kalba, patvirtinta lygių galimybių politika ir priemonių planas, sudaryta nuolatinė lygių galimybių pažeidimų nagrinėjimo komisija. Darbo apmokėjimo sistemoje taikomi teisingo atlygio principai, o ministerijoje įrengtas vaiko kambarys, siekiant geresnio darbo ir šeimos derinimo.
R. Jakštienė (MRU) išreiškė apgailestavimą, kad ŠMSM atstovai nedalyvauja posėdyje, nes, jos vertinimu, ministerijos įvardytos priemonės lyčių lygybės srityje nėra veiksmingos, neveikia praktikoje. Ji atkreipė dėmesį, kad vadovėlių autoriams rengiami mokymai, kuriuos ministerija nuolat mini kaip pagrindinę priemonę, akivaizdžiai neužtikrina realių pokyčių, ką rodo ir pastarieji vieši atvejai dėl stereotipinio turinio vadovėliuose. R. Jakštienė pabrėžė, kad vien mokymų nepakanka — būtinas prasmingas ir sistemingas darbas su mokymo medžiaga, jos turiniu, moterų reprezentacija ir vadovėlių autoriais, o ne vien formalus atsakomybės perkėlimas jiems. Ji paragino ŠMSM aktyviau įsitraukti į realiai mokyklose naudojamos mokomosios medžiagos priežiūrą ir kokybės užtikrinimą, nes būtent švietimo sistema yra esminė formuojant ar mažinant lyčių stereotipus. Pasak jos, dabartinė mokomoji medžiaga vis dar palaiko stereotipus, todėl būtina ambicingesnė ir veiksmingesnė ministerijos politika šioje srityje.
J. Sakalauskienė (SADM) padėkojo už pasisakymus ir pažymėjo, kad R. Jakštienės išsakyti pastebėjimai yra tikslingi ir vertingi. Ji pasiūlė juos įtraukti į protokolinį sprendimą kaip reakciją į ŠMSM pateiktą informaciją, ypač atkreipiant dėmesį į poreikį imtis veiksmingesnių ir ambicingesnių priemonių lyčių lygybės užtikrinimui švietimo srityje. 
V. S. Šidlauskienė (LMLO) išsakė pastabas ŠMSM veikloms lyčių lygybės srityje. Ji pažymėjo, kad gyvenimo įgūdžių kursas neatitinka šiuolaikinių mokinių poreikių ir yra neaiškios struktūros, o ministerijos lygių galimybių gairėse trūksta rodiklių ir aiškių įgyvendinimo mechanizmų. Pasak jos, ministerijos lūkestis, kad nebus pastabų ar rekomendacijų, kelia klausimų, ypač turint omenyje institucijos atsakomybę už kritinio mąstymo ugdymą. V. S. Šidlauskienė atkreipė dėmesį, kad švietimo politika turėtų apimti visą ugdymo grandinę — nuo šeimos ir ikimokyklinio ugdymo iki mokyklų ir aukštojo mokslo, tačiau aukštasis mokslas ir Mokslo taryba šiuo metu nėra įtraukti. Ji taip pat pabrėžė, kad problemos dėl vadovėlių turinio tęsiasi jau 25 metus, o ministerijos personalas, jos vertinimu, ignoruoja šias pastabas ir nesiima realių pokyčių.
J. Sakalauskienė (SADM) padėkojo V. S. Šidlauskienei už pastabas ir pažymėjo, kad jos yra svarbios, todėl turėtų būti įtrauktos į protokolinius sprendinius kaip identifikuotos problemos, kurioms būtina ieškoti sprendimų. Ji priminė, kad šio darbotvarkės punkto tikslas yra apžvelgti institucijų įgyvendinamas priemones, tačiau pastebėjus sistemines problemas būtina jas fiksuoti ir numatyti tolesnius veiksmus. 
R. Petrošė (Finansų ministerija (toliau – FM)) informavo, kad ministerija neturi atskirų, tiesiogiai lyčių lygybės aspektui orientuotų priemonių, nes pagal jų kompetenciją tokios veiklos nėra numatytos.
J. Sakalauskienė (SADM) padėkojo FM atstovei ir atkreipė dėmesį, kad, nors FM tiesioginių lyčių lygybės priemonių neįgyvendina, jai yra priskirtas klausimas dėl lyčiai jautraus biudžeto, kuris įtrauktas ir į CEDAW rekomendacijas. Ji paprašė FM apsvarstyti šį klausimą ir grįžti su pozicija ar siūlymais, nes sprendimo poreikis nuolat iškyla darbotvarkėje. J. Sakalauskienė taip pat pabrėžė, kad lyčiai jautraus biudžeto aspektas yra svarbus tiek nacionalinio biudžeto formavime, tiek struktūrinių fondų kontekste, todėl svarbu šio klausimo nepamesti. Ji pasiūlė įtraukti šį klausimą į protokolinius sprendinius ir paprašė Finansų ministerijos įsivertinti bei pateikti galimus sprendimus.
R. Petrošė (FM) patikslino, kad, kiek jai žinoma, viceministras ankstesniame posėdyje buvo nurodęs, jog ministerija lyčiai jautraus biudžeto klausimo neatsisako, tačiau šiuo metu nelaiko jo prioritetiniu dėl kitų svarbių veiklų ir užduočių.
J. Sakalauskienė (SADM) priminė, kad FM viceministras ankstesniame posėdyje buvo minėjęs, jog ministerija lyčiai jautraus biudžeto klausimo neatsisako, tačiau šiuo metu nelaiko jo prioritetiniu. Ji pabrėžė, kad, atsižvelgiant į CEDAW rekomendacijas, būtina aiškiai apsibrėžti, kokių veiksmų bus imamasi — net jei sprendimas būtų tam tikrą laiką veiklų nevykdyti, tai turi būti įvardyta. J. Sakalauskienė taip pat priminė, kad anksčiau SADM kartu su STRATA atlikta analizė siūlė stiprinti horizontalųjį principą „Lygios galimybės visiems“, todėl Finansų ministerijos, kaip portfelio valdytojos, įsitraukimas yra svarbus tiek vertinant intervencijų poveikį, tiek planuojant biudžetą. Ji pasiūlė FM apsvarstyti šiuos aspektus, pasitarti su politine vadovybe ir grįžti su galimais sprendiniais.
A. Astrauskienė (SAM) pristatė SAM veiklas lyčių lygybės srityje. Ji informavo, kad ministro įsakymu yra patvirtintas lygių galimybių politikos įgyvendinimo ir priežiūros tvarkos aprašas, nustatantis principus ir jų stebėseną. SAM galiojanti darbo užmokesčio sistema užtikrina vienodą atlygį už tą patį darbą, nepriklausomai nuo lyties, o priėmimo į darbą procesai grindžiami nediskriminavimo principais. A. Astrauskienė taip pat pabrėžė, kad SAM nuolat organizuoja mokymus lyčių lygybės klausimais tiek savo darbuotojams, tiek sveikatos priežiūros specialistams, kuriems šios kompetencijos yra ypač svarbios. Ji akcentavo, kad visuose ministerijos projektuose ir teikiamose visuomenės bei asmens sveikatos priežiūros paslaugose yra užtikrinamas lyčių lygybės principas ir nėra taikoma jokia diskriminacija.
J. Sakalauskienė (SADM) pasiteiravo SAM dėl duomenų rinkimo pagal lytį vizijos. Ji pabrėžė, kad duomenimis grįsta politika yra būtina, ypač turint omenyje ryškius vyrų ir moterų sveikatos rodiklių skirtumus — gyvenimo trukmę, sveikatos netolygumus ir kitus indikatorius. J. Sakalauskienė teiravosi, ar ministerija mato galimybių sistemingiau rinkti ir analizuoti duomenis pagal lytį bei kaip galėtų būti stiprinama šios dimensijos integracija į sveikatos politikos formavimą.
A. Astrauskienė (SAM) pažymėjo, kad Lietuva išsiskiria itin dideliu vyrų ir moterų vidutinės gyvenimo trukmės skirtumu — beveik 9 metais, kai Europos vidurkis siekia apie 5 metus. Ji pabrėžė, kad šie skirtumai nėra susiję su nevienodu sveikatos priežiūros paslaugų prieinamumu, nes paslaugos teikiamos vienodai abiem lytims. Tačiau vyrų sveikatos raštingumas išlieka žemesnis: jie rečiau dalyvauja prevencinėse programose, kuriose moterų dalyvavimas siekia apie pusę tikslinės grupės, o vyrų — dar mažesnis. A. Astrauskienė taip pat atkreipė dėmesį, kad tarp vyrų labiau paplitę sveikatai žalingi rizikos veiksniai — didesnis alkoholio vartojimas, tabako vartojimas ir savižudybių rodikliai, kurie reikšmingai trumpina gyvenimo trukmę. Visuomenės sveikatos srityje paslaugos taip pat teikiamos vienodai, tačiau vyrams yra sukurtos specializuotos psichologinės pagalbos grupės. Ji pabrėžė, kad sveikatos priežiūros sistema remiasi tolygumo principu, todėl nėra numatytų atskirų, tik vyrams skirtų papildomų priemonių.
R. Jakštienė (MRU) sureagavo į SAM pristatymą ir atkreipė dėmesį į SAM atstovės teiginį, kad diskriminacijos ministerijoje nėra. Ji paklausė, kuo remiantis daroma tokia išvada, nes visose srityse Lietuvoje yra konstatuojama struktūrinė lyčių nelygybė. R. Jakštienė teiravosi, kaip konkrečiai SAM matavo diskriminacijos nebuvimą ir kokiais duomenimis ar metodais grindžiama tokia pozicija.
A. Astrauskienė (SAM) paaiškino, kad SAM konstatuoja diskriminacijos nebuvimą remdamasi galiojančiais teisės aktais ir nustatyta tvarka, pagal kurią darbuotojai gali teikti skundus dėl lygių galimybių pažeidimų. Ji nurodė, kad iki šiol tokių skundų ministerijoje nebuvo gauta. Taip pat paminėjo, kad atliktos darbuotojų apklausos nerodė diskriminacijos požymių. Audronė pažymėjo, kad sveikatos sektoriuje dominuoja moterys, tačiau tai, jos vertinimu, nėra diskriminacijos išraiška, o veikiau sektoriaus specifikos rezultatas.
R. Jakštienė (MRU) paklausė SAM dėl planuojamų veiklų, susijusių su lyčių skirtumais sveikatos priežiūroje. Ji atkreipė dėmesį į mokslinių tyrimų duomenis, rodančius, kad daugiau nei pusė gydytojų linkę moterų nusiskundimus nuvertinti arba priskirti psichologinėms priežastims, todėl teiravosi, ar ministerija turi numatytų priemonių dirbti su esamais ir būsimais gydytojais šioje srityje. Ji taip pat priminė, kad naujausioje lyčių lygybės strategijoje viena iš prioritetinių krypčių yra visuomenės informuotumo didinimas moterų sveikatos klausimais, ypač susijusiais su menopauze ir perimenopauze. R. Jakštienė paklausė, ar ministerija turi konkrečių planų ar iniciatyvų, skirtų šiai temai.
A. Astrauskienė (SAM) paaiškino, kad šeimos gydytojų komandos dirba pagal patvirtintas medicinos normas, todėl ministerija negali teigti, jog gydytojai sistemingai nekompetentingai vertina vyrų ar moterų sveikatos sutrikimus. Ji nurodė, kad minėto tyrimo nėra mačiusi, tačiau paprašė jį pateikti — ministerija galėtų jį išanalizuoti ir pasidalinti išvadomis su atsakingais specialistais. Kalbėdama apie moterų sveikatos klausimus, A. Astrauskienė informavo, kad šiuo metu rengiamas reprodukcinės sveikatos programos planas, apimantis tiek švietėjiškas veiklas, tiek paslaugų prieinamumo didinimą. Ji taip pat paminėjo, kad egzistuoja įvairios prevencinės programos, susijusios su menopauzės simptomų mažinimu.
R. Jakštienė sureagavo į SAM atsakymą ir pabrėžė, kad kalbama ne apie vieną konkretų tyrimą, o apie daugybę mokslinių studijų, kurios nuosekliai rodo sisteminius skirtumus gydytojų požiūryje į vyrų ir moterų pacientų nusiskundimus. Ji pažymėjo, kad šie tyrimai daugiausia atlikti ne Lietuvoje, tačiau būtent jais remiasi ir naujausia Europos Sąjungos lyčių lygybės strategija. R. Jakštienė pasiūlė, kad tai galėtų tapti atskira platesnės diskusijos kryptimi su SAM, nes ši problematika yra platesnė ir struktūrinė, o ne pavienė.
J. Sakalauskienė (SADM) padėkojo už diskusiją ir pažymėjo, kad išsakytos pastabos dėl sveikatos srities lyčių aspektų bus įvertintos planuojant Moterų ir vyrų lygių galimybių komisijos darbotvarkes, kad šios temos nenugrimztų ir būtų aptartos plačiau. Pasiūlė, kad institucijos, kurios šiame posėdyje nedalyvavo ir nepristatė savo veiklų (Vidaus reikalų ministerija), pateiktų informaciją raštu. Ji priminė, kad EIMIN taip pat žadėjo papildyti savo pristatymą. 
NUTARTA. EIMIN ir Lietuvos Respublikos Vidaus reikalų ministerijai pateikti informaciją raštu apie ministerijos lyčių lygybės priemones, kurios yra įgyvendinamos šiuo metu ir prisideda prie nacionalinės lyčių lygybės politikos; ŠMSM įvertinti turimų lyčių lygybės priemonių, ypač nukreiptų į lyčių stereotipus vadovėliuose, veiksmingumą, esant galimybei, tobulinti jas ir informuoti Moterų ir vyrų lygių galimybių komisiją apie galimus sprendimus; FM įvertinti lyčiai jautraus biudžeto (angl. Gender budgeting) įgyvendinimo galimybę, siejant su CEDAW rekomendacijomis, ir informuoti Moterų ir vyrų lygių galimybių komisiją apie galimus sprendimus; SAM įvertinti galimybę organizuoti atskiras diskusijas su akademiniais partneriais ir nevyriausybinėmis organizacijomis dėl sisteminių skirtumų gydytojų požiūryje į vyrų ir moterų pacientų nusiskundimus.

4. SVARSTYTA. Kiti klausimai.
J. Sakalauskienė (SADM) pažymėjo, kad šio ketvirčio, skirto laikinųjų specialiųjų priemonių ir moterų dalyvavimo politiniame bei ekonominiame gyvenime temoms, Moterų ir vyrų lygių galimybių komisijos posėdžių darbas yra užbaigtas. Išvados, apklausos rezultatai, pateikti šiame posėdyje, bus naudojami kaip pagrindas tolesniam darbui su laikinųjų specialiųjų priemonių tema. Ji taip pat informavo, kad kitas ketvirtis bus skirtas švietimo tematikai, ypač stereotipų, užimtumo ir darbo rinkos klausimams, todėl šiame posėdyje išsakytos pastabos ŠMSM bus perkeltos į ateities darbotvarkę ir aptartos detaliau.

NUTARTA
1. Visoms institucijoms įsivertinti laikinųjų specialiųjų priemonių taikymą, ypač rinkimų kodekso keitimus, nes Moterų ir vyrų lygių galimybių komisijos apklausa parodė, kad pokyčiai labiausiai aktualūs renkamose politinėse pozicijose.
2. SADM tęsti veiksmus, ieškant galimybių pratęsti savivaldybių lygių galimybių koordinatorių modelio projektą.
3. EIMIN ir ŠMSM (ir, pagal poreikį, kitoms institucijoms) įvertinti pristatyto moterų verslumo tyrimo įžvalgas ir rekomendacijas bei jų pagrindu formuoti politikos priemones, kurios galėtų būti įtrauktos į Moterų ir vyrų lygių galimybių planą, CEDAW rekomendacijų planą ir kitus strateginius dokumentus.
4. EIMIN ir Lietuvos Respublikos Vidaus reikalų ministerijai pateikti informaciją raštu apie ministerijos lyčių lygybės priemones, kurios yra įgyvendinamos šiuo metu ir prisideda prie nacionalinės lyčių lygybės politikos.
5. ŠMSM įvertinti turimų lyčių lygybės priemonių, ypač nukreiptų į lyčių stereotipus vadovėliuose, veiksmingumą, esant galimybei, tobulinti jas ir informuoti Moterų ir vyrų lygių galimybių komisiją apie galimus sprendimus.
6. FM įvertinti lyčiai jautraus biudžeto (angl. Gender budgeting) įtvirtinimo ir įgyvendinimo galimybę, siejant su CEDAW rekomendacijomis, bei informuoti Moterų ir vyrų lygių galimybių komisiją apie galimus sprendimus.
7. SAM įvertinti galimybę organizuoti atskiras diskusijas su akademiniais partneriais ir nevyriausybinėmis organizacijomis dėl sisteminių skirtumų gydytojų požiūryje į vyrų pacientų ir moterų pacienčių nusiskundimus.

Posėdžio pirmininkė                                                                              Jolanta Sakalauskienė

Posėdžio sekretorė                                                                                 Ramunė Vitartaitė

